นางคอราซอน อะคีโน ปธน.หญิงคนแรกของฟิลิปปินส์ ถึงแก่กรรมเมื่อเช้าวันเสาร์
ฟิลิปปินส์ไว้อาลัย 10 วันซึ่งจะมีพิธีต่างๆ ทางศาสนาเพื่อเป็นเกียรติ์แก่อดีตประธานาธิบดีคอราซอน อะคีโน ผู้ถึงแก่กรรมเมื่อเช้าวันเสาร์ที่
นางคอราซอน อะคีโนประธานาธิบดีหญิงคนแรกของฟิลิปปินส์ ซึ่งเป็นที่รู้จักรักใคร่ในชื่อ "คอรี่"ถึงแก่กรรมหลังจากเป็นโรคมะเร็งลำไส้ใหญ่มานาน 1 ปี เธออายุได้ 76 ปี บุตรชายของเธอ ซึ่งเป็นสมาชิกวุฒิสภาเบนิญโย "นอยนอย" อะคีโนที่ 3 กล่าวกับผู้สื่อข่าวว่าเขาเชื่อว่าคนจะคิดถึงนางคอราซอน อะคีโนในฐานะที่เป็นผู้พยายามทำอย่างดีที่สุดเพื่อช่วยเหลือผู้อื่นและไม่เคยพ่ายแพ้ต่อความเย้ายวนล่อใจของอำนาจ นางคอราซอน อะคีโนเป็นที่ยอมรับนับถืออย่างกว้างขวางในการเป็นผู้นำขบวนการประชาชนอย่างสันติในปลายคริสต์ทศวรรษ1980 ที่มีการโค่นล้มอดีตผู้เผด็จการเฟอร์ดินานด์ มาร์คอส ขบวนการ"พลังประชาชน" ที่นำนางอะคีโนขึ้นสู่ตำแหน่งประธานาธิบดีนั้น เป็นที่ประจักษ์ไม่เฉพาะเพียงในฟิลิปปินส์เองแต่ทั่วโลก เธอกลายเป็นประทีปดวงหนึ่งของประชาธิปไตยในโลกที่แบ่งขั้วเนื่องจากสงครามเย็น ภาคพื้นเอเชียตะวันออกเฉียงใต้ในช่วงคริสต์ทศวรรษ1980 นั้น มีทั้งรัฐบาลคอมมิวนิสต์และระบอบเผด็จการทหาร เจ้าหน้าที่กระทรวงการต่างประเทศของอินโดนีเซียกล่าวว่านางอะคีโนเป็นแรงบันดาลใจการเคลื่อนไหวสู่ระบอบประชาธิปไตยของอินโดนีเซีย เหตุการณ์ในอินโดนีเซียในช่วงปลายคริสต์ทศวรรษ1990 มีความคล้ายคลึงกับเหตุการณ์ในฟิลิปปินส์ในปลายคริสต์ทศวรรษ 1980 ประชาชนเรียนรู้ว่าด้วยการรวมพลังกันสามารถทำให้เกิดความเปลี่ยนแปลงในรูปการณ์ทางการเมืองได้ ทางกระทรวงการต่างประเทศของสิงคโปร์ก็ออกคำแถลงว่านางคอราซอน อะคีโนจะคงอยู่ในความทรงจำและเป็นที่ยกย่องนับถือ ทั้งในฟิลิปปินส์เองและในนานาประเทศสำหรับการที่เธออุทิศตนเพื่อประชาชน ประธานาธิบดีกลอเรียอาโรโยของฟิลิปปินส์ ซึ่งกำลังเยือนสหรัฐอย่างเป็นทางการ ยกย่องสดุดีนางคอราซอนอะคีโนที่เธอช่วยฟื้นฟูประชาธิปไตย และตัวบทกฏหมายในฟิลิปปินส์ และประธานาธิบดีบารัคโอบามาของสหรัฐ แสดงความเศร้าสลดใจในมรณกรรมของอดีตประธานาธิบดีคอราซอน อะคีโน